CELEX: C2007/095/92
Language: el
Date: 2007-04-28 00:00:00
Title: Υπόθεση T-51/07: Προσφυγή της 22ας Φεβρουαρίου 2007 — Agrar-Invest-Tatschl κατά Επιτροπής

28.4.2007   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 95/45
            
         Προσφυγή της 22ας Φεβρουαρίου 2007 — Agrar-Invest-Tatschl κατά Επιτροπής
   (Υπόθεση T-51/07)
   (2007/C 95/92)
   Γλώσσα διαδικασίας: η γερμανική
   Διάδικοι
   
      Προσφεύγουσα: Agrar-Invest-Tatschl (St. Andrä im Lavanttal, Αυστρία) (εκπρόσωπος: O. Wenzlaff, δικηγόρος)
   
      Καθής: Επιτροπή των Ευρωπαϊκών Κοινοτήτων
   Αιτήματα της προσφεύγουσας
   Η προσφεύγουσα) ζητεί από το Πρωτοδικείο:
   
               —
            
            
               να ακυρώσει το άρθρο 1, παράγραφοι 2 και 3, της απόφασης της καθής Ε (2006) 5789 τελ. (REC 05/05), της 4ης Δεκεμβρίου 2006,
            
         
               —
            
            
               να υποχρεώσει την καθής να εκδώσει απόφαση για τη μη εκ των υστέρων βεβαίωση εισαγωγικών δασμών ύψους 110 937,60 ευρώ για τις εισαγωγές ζάχαρης από την Κροατία που πραγματοποίησε η προσφεύγουσα μετά τις 26 Ιουνίου 2002 και τις οποίες αφορά η αίτηση της Δημοκρατίας της Αυστρίας της 10ης Ιουνίου 2005,
            
         
               —
            
            
               επικουρικά σε σχέση με το αίτημα υπ' αριθ. 2, να υποχρεώσει την καθής να εκδώσει απόφαση για τη διαγραφή του χρέους εισαγωγικών δασμών ύψους 110 937,60 ευρώ για τις εισαγωγές ζάχαρης από την Κροατία που πραγματοποίησε η προσφεύγουσα μετά τις 26 Ιουνίου 2002 και τις οποίες αφορά η αίτηση της Δημοκρατίας της Αυστρίας της 10ης Ιουνίου 2005.
            
         Ισχυρισμοί και κύρια επιχειρήματα
   Η προσφεύγουσα προσβάλλει την απόφαση της Επιτροπής Ε (2006) 5789 τελ., με την οποία αναγνωρίστηκε, πρώτον, ότι η εκ των υστέρων βεβαίωση εισαγωγικών δασμών δεν είναι δικαιολογημένη, όσον αφορά ορισμένο ποσό, και, δεύτερον, ότι, όσον αφορά ένα άλλο ποσό, η εκ των υστέρων βεβαίωση εισαγωγικών δασμών είναι δικαιολογημένη και ότι η διαγραφή των δασμών αυτών δεν είναι δικαιολογημένη σε ορισμένη περίπτωση (αίτηση της Δημοκρατίας της Αυστρίας).
   Με την απόφαση αυτή, αποδέκτης της οποίας είναι η Δημοκρατία της Αυστρίας, η Επιτροπή κατέληξε, κατ' εφαρμογή του κανονισμού (ΕΟΚ) 2913/92 (1) (στο εξής: κοινοτικός τελωνειακός κώδικας) και του κανονισμού (ΕΟΚ) 2454/93 (2), στο συμπέρασμα ότι δεν είναι δυνατόν να μην πραγματοποιηθεί εκ των υστέρων βεβαίωση εισαγωγικών δασμών ύψους 110 937,60 ευρώ για τις εισαγωγές της προσφεύγουσας και ότι δεν είναι δικαιολογημένη η διαγραφή των εισαγωγικών αυτών δασμών.
   Η προσφεύγουσα ισχυρίζεται, προς στήριξη της προσφυγής της, ότι η προσβαλλόμενη απόφαση είναι παράνομη, διότι συντρέχουν είτε οι προϋποθέσεις που θέτει το άρθρο 220, παράγραφος 2, στοιχείο β', του κοινοτικού τελωνειακού κώδικα για τη μη εκ των υστέρων βεβαίωση των εισαγωγικών δασμών είτε οι προϋποθέσεις που θέτει το άρθρο 239 του κοινοτικού τελωνειακού κώδικα για τη διαγραφή των εκ των υστέρων βεβαιωθέντων εισαγωγικών δασμών.
   
      (1)  Κανονισμός (ΕΟΚ) 2913/92 του Συμβουλίου, της 12ης Οκτωβρίου 1992, περί θεσπίσεως κοινοτικού τελωνειακού κώδικα (ΕΕ L 302, σ. 1).
   
      (2)  Κανονισμός (ΕΟΚ) 2454/93 της Επιτροπής, της 2ας Ιουλίου 1993, για τον καθορισμό ορισμένων διατάξεων εφαρμογής του κανονισμού (ΕΟΚ) 2913/92 του Συμβουλίου για τη θέσπιση του κοινοτικού τελωνειακού κώδικα (ΕΕ L 253, σ. 1).